Elena Puh Belci rođena je 1972. godine u Puli. Na Filozofskom fakultetu u Zagrebu diplomirala je pedagogiju i stekla zvanje profesorice pedagogije, a u Perugi (Italija) usavršila je Montessori pedagogiju. Svoj profesionalni put započela je u Dječjem vrtiću „Kockica“ gdje je radila kao odgajateljica i ravnateljica. Posljednje 22 godine radi u gradskoj upravi Grada Pule gdje je prošla put od pripravnice,stručne savjetnice, pomoćnice pročelnika, v.d. pročelnice pa do zamjenice gradonačelnika, za što je izabrana 2013. godine.

Uspješno je završila dvogodišnji program pod nazivom „Dobro upravljanje za lokalne i regionalne lidere“ i „Dobro upravljanje II“ u Državnoj školi za javnu upravu.

Obavljala je i cijeli niz drugih dužnosti, od predsjednice upravnog vijeća Pučkog otvorenog učilišta do predsjednice Tima za zdravlje Grada Pule i Vijeća za prevenciju kriminaliteta Grada Pule u dva mandata. Posebno je angažirana na temama vezanim uz EU fondove, prije svega kroz funkciju predsjednice Partnerskog vijeća za izradu Strategije razvoja urbanog područja (ITU) te kao predstavnica Udruge gradova u Radnim skupinama Vlade RH za izradu programskih dokumenta za financijsko razdoblje EU 2021.-2027. Članica je Radne skupine Solidarna Hrvatska za izradu programskih dokumenata za financijsko razdoblje Europske unije 2021.-2027.

Kreatorica je višestruko nagrađivanog smart projekta e-Vrtići, prvog i jedinog u Hrvatskoj te suradnica Ministarstva uprave na EU projektu digitalizacije predškolskog programa u RH. Voditeljica je niza nagrađivanih projekata, poput projekta PulaPetPlus koji je nagrađen kao najbolji projekt sigurnosti u zajednici, projekta zdrave prehrane u školama i vrtićima, zatim projekta Grad Pula – prijatelj djece i mnogih drugih. Počasna je članica BPW Pula (Business and Professional Women) i članica je koordinacije udruga Humanitarna mreža Grada Pule.

Udana je, ponosna majka troje djece, kćerke i dvojice sinova. Dobrovoljna je darivateljica krvi i volonterka Crvenog križa. Članica je planinarskog društva sa završenom planinarskom školom, a u slobodno vrijeme bavi se slikarstvom.

Za sebe često kaže kako preuzima postepeno i odgovorno svako napredovanje isključivo u trenutku kada je za to spremna.